

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

APSTIPRINĀTS

ar Ogres novada pašvaldības domes

18.12.2024. sēdes lēmumu

(protokols Nr.21; 16.)

IEKŠĒJIE NOTEIKUMI

Ogrē

|  |  |  |
| --- | --- | --- |
| 2024. gada 18. decembrī |  | Nr.69/2024 |

**Ogres novada izglītības iestāžu interešu izglītības programmu izvērtēšanas un finansēšanas kārtība**

*Izdoti saskaņā ar*

*Valsts pārvaldes iekārtas likuma*

*72. panta pirmās daļas 2. punktu*

1. **Vispārīgie jautājumi**
2. Noteikumi nosaka kārtību, kādā tiek izvērtētas Ogres novada pašvaldības (turpmāk – pašvaldība) un Ogres novada privāto izglītības iestāžu (turpmāk kopā – izglītības iestādes) interešu izglītības programmas (turpmāk – programmas) un sagatavots valsts mērķdotācijas interešu izglītības pedagogu darba samaksai un valsts sociālās apdrošināšanas obligātajām iemaksām (turpmāk – mērķdotācijas) sadales priekšlikums.
3. Programmu izvērtēšanu veic un mērķdotācijas sadales priekšlikumu sagatavo Ogres novada Izglītības pārvaldes Profesionālas ievirzes un interešu izglītības nodaļa (turpmāk – nodaļa).
4. Programmu izvērtēšanai var tikt uzaicināti interešu izglītības jomu metodiķi un citi eksperti.
5. **Programmu iesniegšanas un izvērtēšanas kārtība**
6. Izglītības iestāžu vadītāji līdz kārtējā gada 15. augustam Ogres novada Izglītības pārvaldē (turpmāk - Pārvalde) iesniedz:
   1. programmas, kuras izstrādātas atbilstoši Pārvaldes noteiktam paraugam un kuru īstenošanas laiks nepārsniedz trīs mācību gadus;
   2. Pārvaldes noteiktam paraugam atbilstošu pieteikumu par programmām, kuras plānots īstenot kārtējā mācību gadā.
7. Izglītības iestāžu vadītāji līdz kārtējā gada 20. jūnijam Pārvaldē iesniedz mācību gadā īstenoto programmu izvērtējumu, kas veikts atbilstoši Pārvaldes izstrādātām vadlīnijām.
8. Līdz kārtējā gada 31. augustam nodaļa veic iesniegto un īstenoto programmu izvērtējumu atbilstoši Pārvaldes noteiktiem kvalitātes kritērijiem un piešķir vērtējumu 100 punktu skalā katrai programmai.
9. Izvērtēšanas procesā nodaļa var pieprasīt papildus informāciju programmas īstenotājam.
10. Nodaļa ne vēlāk kā līdz kārtējā gada 30. septembrim izglītības iestādēm nosūta to pieteikto programmu izvērtēšanas rezultātus.
11. **Mērķdotācijas sadales kārtība**
12. Nodaļa izstrādā priekšlikumu mērķdotācijas sadalei, mērķdotācijas sadali veic pašvaldības izpilddirektora apstiprināta Mērķdotācijas komisija.
13. Mērķdotācija programmai var tikt piešķirta, ja:
    1. nodaļas veiktās izvērtēšanas rezultātā programma guvusi Pārvaldes definētu minimālo nepieciešamo punktu skaitu;
    2. izglītojamo skaits programmas grupā nav mazāks kā 8 (astoņi) izglītojamie, izņemot gadījumus, ja programma tiek īstenota izglītības iestādes filiālē, struktūrvienībā vai programmas īstenošanas specifika nosaka mazāku dalībnieku skaitu;
    3. par programmas īstenošanu iepriekšējā periodā nav saņemtas pamatotas un Pārvaldes atzītas negatīvas atsauksmes.
14. Mērķdotācijas sadalē secīgi tiek ievērots vienlīdzīgas pieejamības, interešu izglītības jomu pārstāvniecības un programmu kvalitātes princips:
    1. vienlīdzīgas pieejamības princips nosaka, ka tiek finansētas programmas visā Ogres novada teritorijā;
    2. interešu izglītības jomu pārstāvniecības princips nosaka, ka tiek veicināta programmu vienmērīga attīstība visās interešu izglītības jomās;
    3. programmu kvalitātes princips nosaka, ka prioritāri tiek finansēta programma, kura izvērtēšanā saņēmusi augstāku vērtējumu.
15. Mērķdotācija prioritāri tiek piešķirta:
    1. programmām, kas nodrošina bērnu un jauniešu dziesmu un deju svētku tradīcijas nepārtrauktību un sniedz ieguldījumu novada kultūras dzīvē;
    2. programmām, kas nodrošina interešu izglītības daudzveidību STEM interešu izglītības virzienā.
16. Mērķdotācija netiek piešķirta programmām, kuru saturā akcentētas atsevišķas reliģiskas vai politiskas ideoloģijas.
17. Nodaļa sagatavo mērķdotācijas sadales priekšlikumu par periodu no kārtējā gada 1. septembra līdz 31. decembrim un par periodu no nākamā gada 1. janvāra līdz 31. augustam.
18. Aprēķinot mērķdotācijas apmēru programmai, tiek paredzēts finansējums samaksai par pedagoga iegūto profesionālās darbības kvalitātes pakāpi (turpmāk – kvalitātes pakāpi) ne vairāk kā 4% apmērā par 1. kvalitātes pakāpi, ne vairāk kā 6% apmērā par 2. kvalitātes pakāpi, ne vairāk kā 8% apmērā par 3. kvalitātes pakāpi no programmai aprēķinātās mērķdotācijas.
19. Aprēķinot mērķdotācijas apmēru programmai, tiek noteikts programmā apmaksājamo darba stundu skaits, paredzot nodarbībām un citiem programmas īstenošanai nepieciešamajiem pienākumiem apmaksājamo darba stundu skaitu.
20. Nesadalītā mērķdotācijas daļa tiek piešķirta izglītības iestādēm proporcionāli tām piešķirtajam finansējumam programmu īstenošanai. Papildu finansējumu izglītības iestāde izmanto interešu izglītības pedagogu mēneša darba algas likmes palielināšanai.
21. **Noslēguma jautājums**
22. Atzīt par spēku zaudējušiem Ogres novada pašvaldības 2021. gada 26. augusta iekšējos noteikumus Nr. 49/2021 “Ogres novada izglītības iestāžu interešu izglītības programmu izvērtēšanas un finansēšanas kārtība” (apstiprināti ar Ogres novada pašvaldības domes 2021. gada 26. augusta sēdes lēmumu (protokols Nr.7; 36.)).

Domes priekšsēdētāja vietnieks G. Sīviņš